Werker wat bejaarde stamp, agter tralies tot hofverskyning | Netwerk24
Deur Cheréne Pienaar 29 Mei 2019 14:24
Die kombuiswerker wat 'n bejaarde vrou in 'n tehuis gestamp en op die vloer gelos het, verskyn Donderdag op 'n aanklag van aanranding in die landdroshof in Bloemfontein.
Elize Devenish (79) Foto: Charl Devenish
Netwerk24 Charl Devenish
Die 55-jarige vrou van Phelandaba, Mangaung, is Dinsdag in hegtenis geneem en bly tot en met haar verskyning agter tralies.
Dit volg nadat die familie van Elize Devenish (79) 'n klag van aanranding by die polisie ingedien het nadat sy vroeër 'n noodoperasie aan haar hand moes ondergaan.
Devenish is in die eetsaal ná ontbyt deur die werker gestamp en het geval.
Lt.kol. Thabo Covane, polisiewoordvoerder, het bevestig sy is in hegtenis geneem en verskyn Donderdag in die hof.
Die kombuiswerker en 'n verpleegkundige, wat tydens die voorval in die kombuis van Ons Tuiste in Engo se sentrum vir bejaardes was, is intussen dissiplinêr verhoor en albei is geskors.
Die verpleegkundige het Devenish op die grond laat lê sonder om haar op te help.
Die voorval is op beeldmateriaal vasgelê en het tot die verhoor gelei.
Rika Wolmarans, Engo-direkteur: ouer persone, het die voorval betreur. "Dit was 'n geïsoleerde voorval wat hoogs onaanvaarbaar is."
Sy sê die veiligheid van alle Engo-inwoners is 'n topprioriteit. "Die twee werknemers is dadelik ná die voorval geskors. Dissiplinêre verhore is reeds gehou en uitspraak sal mettertyd gelewer word."
Volgens haar tree Engo in alle gevalle onmiddellik op en stel alle moontlike maatreëls in plek om voorvalle soos dié te voorkom.